Jólabókaflóðið í ár var eitt það stærsta nokkru sinni og metin féllu í hrönnum . Útgefnar ljóðabækur hafa aldrei verið fleiri . Íslensk skáldverk voru fleiri nú en árið á undan og þýdd skáldverk voru í miklum minnihluta í bókaflóðinu . Útgefnar barnabækur hafa heldur aldrei verið fleiri . Í svona ógnarstóru flóði fá ekki allar bækur þá athygli sem þær eiga skilið . Sumum bókum er hampað mikið en aðrar einfaldlega drukkna í flóðinu . Þrátt fyrir góðan vilja höfum við á Lestrarklefanum ekki enn náð að fara yfir það allt . Við erum því langt í frá óskeikul í þessu efni , en hér eru nokkrar bækur sem okkur finnst að lesendur ættu að kíkja eftir þegar þeir skipta öðru og þriðja eintakinu sínu af Arnaldi , Yrsu og Ævari sem leyndust í hörðu pökkunum undir jólatrénu . ( Psssttt … . eru ekki annars allir með útsölutrikkin á hreinu ? Þú skiptir Arnaldi á fullu verði milli jóla og nýárs og snýrð svo aftur með inneignarnótuna á janúarútsöluna . Þannig færð þú fleiri bækur í jólagjöf ! Ja , hver sagði að janúar væri leiðinlegur mánuður ? ) Loftslagsbókmenntir eru þema Lestrarklefans í janúar . Þess vegna brýnum við fyrir lesendum að kíkja á bókina Fjallaverksmiðja Íslands . Það er þó alls ekki eingöngu vegna tengingarinnar við loftslagsbókmenntir sem við mælum með bókinni . Hún er einfaldlega stórgóð ! Í fríríkinu í Breiðárbragga búa nokkur ungmenni , nýútskrifuð af fjallamennskubraut á Höfn . Öll hafa þau stórar hugmyndir um jörðina , umhverfið , lifnaðarhátt manna og lífið . Þau eru full af bjartsýni , en svo fara hlutirnir að breytast . Bókin er full af stórum hugmyndum og von en á sama tíma ótrúlegum erfiðleikum og svartsýni . Það lifir enginn á loftinu og peningaöflin eru sterk . Bókin kallast á við Vertu ósýnilegur – Flóttasaga Ishmaels sem Kristín Helga sendir frá sér árið 2017 . Rosalingarnir eru með fjölbreytta hæfileika , sem eru ef til vill ekki alltaf vel þegnir þegar sitja á kyrr og einbeita sér að námsefni . Þess vegna eru þau send til Herra Halla , eða Halldórs Satúrnusar , sem stjórnar Hjálparhellinum . Herra Halli er án efa skemmtilegasti kennarinn í öllum skólanum og Rosalingarnir blómstra undir hans leiðsögn . Einn daginn hverfur Herra Halli og Rosalingarnir hefja leit að skemmtilegasta kennaranum . Bókin er mjög stutt og auðlesin með bráðskemmtilegum teikningum eftir Halldór Baldursson . Áhugasamir lesendur eða kennarar eins og Herra Halli geta svo sótt sér aukaefni á heimasíðu Rosalinganna . Sögurnar um Þrúði eru núna orðnar þrjár . Í nýjustu bókinni þarf hún að glíma við óþekkt skrímsli í myrkrinu ( og hittir sápufólk og smáninjur ) . Ekki eingöngu er söguþráðurinn fullur af húmor og spennu heldur eru myndskreytingar Ryoko Tamura einfaldlega á öðru plani . Á hverri blaðsíðu er hægt að finna eitthvað nýtt í hvert sinn sem bókin er skoðuð . Þá er einhver hlýja sem fylgir sögunni og teikningunum og þótt hasarinn sé jafnan mikill í bókunum þá situr eftir hlýja eftir lesturinn . Nína óskastjarna eftir Helgu Arnardóttur með myndskreytingum Ylfu Rúnar Jörundsdóttur . Útgefandi : Salka Nína óskastjarna og ævintýrið á Álfhóli er saga um Nínu sem er kraftmikil ung stúlka . Hún fer oft í heimsókn til ömmu sinnar í sveitina og hjálpar til við bústörfin . Amma Nínu býr á sveitabæ sem heitir Álfhóll . Í garðinum er sérkennilegur steinn og samkvæmt ömmu Nínu búa álfar í honum . Eitt skiptið þegar Nína er í heimsókn á Álfhóli verður upp fótur og fit því ömmu hennar er tilkynnt um að eyðileggja eigi bæinn svo hægt verði að byggja stórt hótel á lóðinni . Nína vill hjálpa ömmu og deyr ekki ráðalaus . Hún lendir í spennandi ævintýrum og hjálp berst úr óvæntri átt . Í bókinni er meðal annars unnið með þemað að meira er ekki alltaf betra og gott er að hlúa að náttúrunni og hennar einstöku fegurð . Bókin er auðlesin og fallega myndskreytt . Nína óskastjarna og ævintýrið á Álfhóli er frumraun höfundar . Saga er fremur óánægð einn daginn . Það er líklega of vægt til orða tekið , því hún er hundfúl . Það er allt einfaldlega ömurlegt og ekkert sem mamma hennar segir getur breytt því . Saga er ákveðin að vera í vondu skapi . En svo stingur mamma hennar upp á leik – þakklætisleiknum . Saman finna þær upp á ótal hlutum sem hægt þær geta verið þakklátar fyrir . Saga um þakklæti er gullfalleg bók sem minnir okkur öll á að við höfum margt til að vera þakklát fyrir og það er mikið auðveldara að hugsa jákvætt fremur en að velta sér um í neikvæðni . Það skemmtilegasta við bókina er að hún gefur beina leið í þakklætisleikinn með barninu sem hún er lesin með . Og allir loka bókinni með hlýju í hartanu . Úr myrkrinu eftir Ragnheiði Gestsdóttur . Útgefandi : Björt bókaútgáfa Ragnheiður Gestsdóttir er ástsæll barna - og unglingahöfundur . Bókin Úr mykrinu er fyrsta skáldsaga glæpasagnahöfundarins Ragnheiðar og ætluð fullorðnum . Bókin er mestmegnis skrifuð frá sjónarhorni hinnar 14 ára gömlu Margrétar og hinnar 16 ára gömlu Hörpu . Þær stöllur eru báðar vistaðar á fósturheimili fyrir ungmenni og með þeim tekst órjúfanleg vinátta þar sem þær berjast fyrir því að vera teknar trúanlegar og læra að treysta . Bókin er átakanleg og efnistökin þung , en Ragnheiður er frábær penni og skilar efninu af stakri fagmennsku . Eilífðarnón , eftir Ástu Fanneyju Sigurðardóttur . Útgefandi : Partus forlag Eilífðarnón er ljóðabók í áberandi fallegri kápu . Fjólublá og mjúk viðkomu , með dularfyllri mynd í gylltu . Það er ómögulegt að segja hvað þessi mynd á eiginlega að vera , og þó finnst manni sem einmitt þessu fyrirbæri sé lýst öðru hvoru í ljóðunum . Þetta er bók sem verður ekki lesin í einni atrennu . En þá koma kaflaskiptingarnar til bjargar , og það er ekki vitlaust að lesa einn „ kafla “ ( eða ljóðabálk ? ljóðaþyrpingu ? ) fyrir svefninn . Inn á milli koma stöku ljóð þar sem myndin sem birtist lesandanum er skýr og einföld , en þau eru í minnihluta . Eilífðarnón er full af óvenjulegum orðum , litríkum og svipsterkum , og hver lína togar ímyndunarafl lesandans lengra , stækka myndina í huga hans . Andrúmsloftið í sumum ljóðunum minnir á hugarástandið sem maður fellur í mitt á milli svefns og vöku , þegar venjulegar hugsanir breytast hægt í drauma . Þess vegna er Eilífðarnón sérlega hentug bók til að blaða í fyrir svefninn . Heimskaut eftir Gerði Kristýju . Útgefnandi : Mál og Menning Gerður Kristný hefur verið tilnefnd til fjölda verðlauna fyrir ljóðin sín og ljóðabókin Sálumessa sem hún sendi frá sér á síðasta ári fékk margan til að fá kaldan hroll niður bakið . Það er eftirtektarvert þegar Gerður Kristný sendir frá sér ljóðabók . Í því gríðarlega ljóðabókaflóði sem var fyrir jólin virðist sem Heimskaut ekki hafa fengið þá athygli sem hún á skilið . Ljóðin eru skrifuð í knöppum og ljóðrænum stíl sem Gerður Kristný er þekkt fyrir og ljóðin áhrifamikil . Bók Blævar er endurnýjun á gömlu dönsku ævintýrir um Sipp og systur hennar og Skrat og bræður hans . En í þessu ævintýri er hlutunum þó aðeins snúið á hvolf og lesandinn fær að kynnast því hvernig prinsessurnar kynntust prinsunum sínum . Aðfarirnar eru einstaklega fyndnar og skemmtilegar . Blær nýtir líka teiknihæfileika sína til hins ýtrasta í bókinni því á hverri síðu er hægt að finna eitthvað bráðfyndið og skemmtileg og alltaf hægt að finna eitthvað nýtt við hvern lestur . Ólyfjan eftir Díönu Sjöfn Jóhannsdóttur . Útgefandi : Salka Fyrsta skáldsaga Díönu Sjafnar Jóhannsdóttur kom skemmtilega á óvart , enda lýsingin aftan á bókinni ekki mikil vísbending um innihaldið . Ólyfjan er ekki hefðbundin skáldsaga með upphafi , miðju og enda , heldur frekar eins og skjáskot í líf hins unga skipverja Snæa . Bókin gerist á fjórum dögum í lífi hans þegar hann er í landi í nokkura daga fríi . Bókin er í styttri kantinum en atburðarrásin er hröð og nóg gerist á þessum örfáu dögum . Snæi er holdgervingur eitraðrar karlmennsku , eða hvað ? Í raun er erfitt að lýsa bókinni í fleiri smáatriðum en höfundurinn leikur sér með skáldsagnarformið , sér í lagi við lok bókarinnar . Bókin sýnir að Díana Sjöfn er efnilegur höfundur og hlökkum við í Lestrarklefanum til að lesa það sem hún gefur út næst . Það er óvenjulegt þegar maður opnar íslenska skáldsögu að vera hent inn í nokkuð annað umhverfi en gamla góða Ísland . Því er það hressandi að byrja á Málleysingjunum eftir Pedro Gunnlaug Garcia , sem hendir manni beint inn í Búkarest árið 1989 . Tveir seinni hlutar bókarinnar gerast á Íslandi og hin undirliggjandi tenging á milli bókarhlutanna verður lesanda smám saman ljós eftir því sem líður á lesturinn . Dálítið klikkað verk , þar sem hugarflugi höfundar eru engin takmörk sett .